KIRJALLINEN KYSYMYS E-1931/02

esittäjä(t): Astrid Lulling (PPE-DE) komissiolle

(3. heinäkuuta 2002)

Aihe: Alustava esitys laiksi, jolla säännellään alkoholijuomien myyntiä, kulutusta ja mainontaa Espanjassa

Espanjan sisäministeriö on valmistelemassa lakia, jolla on tarkoitus säännellä muun muassa alkoholijuomien mainontaa.

Nykyvaiheessa esitys sisältää muun muassa seuraavat alkoholijuomien mainontaan liittyvät seikat:

- televisiomainonnan täydellinen kieltäminen klo 8.00 ja 21.00 välisenä aikana,

- velvollisuus liittää radiossa tapahtuvaan mainontaan erityisesti nuorisolle suunnattuja viestejä, joilla kiinnitetään huomiota alkoholinkäytön kielteisiin vaikutuksiin,

- julkisen ulkomainonnan kieltäminen kaikilta alkoholijuomilta, joiden tilavuusprosentti on yli 20,

- alle 18-vuotiaille suunnattujen mainoskampanjoiden kieltäminen,

- mainostamiskielto nuorisolle tarkoitetuissa julkaisuissa.

Yhteisöjen tuomioistuin on asiaan C-405/98 (Ruotsin oikeuslaitoksen ennakkoratkaisupyyntö asiassa Gourmet) liittyvissä perusteluissaan tuominnut kohtuuttomat mainontarajoitukset ja pitänyt niitä yhteensopimattomina sisämarkkinoiden kanssa. Sen mielestä ne suosivat kotimaista tuotantoa toisista jäsenvaltioista peräisin olevien tuotteiden kustannuksella.

Komissio aikoo nostaa yhteisöjen tuomioistuimessa kanteen, joka koskee Ranskassa sovellettavan ns. Evinin lain eräitä rajoituksia, jotka eivät ole yhteensopivia kaupallisten tiedotuspalvelujen sisämarkkinoiden moitteettoman toiminnan kanssa.

Voiko komissio vastata seuraaviin kysymyksiin:

1. Olisivatko Espanjan mahdollisesti asettamat rajoitukset ja tuontituotteiden tunnetuksi tekemiseen liittyvät vaikeudet alkoholijuomien tuottajiin kohdistuva sisämarkkinaeste?

2. Olisivatko toisista jäsenvaltioista peräisin olevien radio- ja televisio-ohjelmien vastaanottoa mahdollisesti koskevat rajoitukset vastaavanlainen erikoistapaus kuin komission Ranskaa vastaan Evinin lain tapauksessa nostamassa kanteessa?

3. Missä määrin Espanjan viranomaisten on noudatettava tavoitteiden ja keinojen välistä suhteellisuusperiaatetta?

4. Miten komissio voisi tehdä yhteistyötä Espanjan viranomaisten kanssa sen varmistamiseksi, että suhteellisuusperiaatetta noudatetaan?

Frederik Bolkesteinin komission puolesta antama vastaus

(24. syyskuuta 2002)

Arvoisa parlamentin jäsen saattaa komission tiedoksi Espanjan valmisteleman lakiehdotuksen, jonka tarkoituksena on säännellä alkoholijuomien mainontaa. Lakiesitys sisältää säännöksiä, joilla kielletään kokonaan televisiomainonta kello 821 välisenä aikana, velvoitetaan liittämään sallittuihin radiomainoksiin viestit, joissa kiinnitetään huomiota alkoholinkäytöstä aiheutuviin haittoihin, kielletään yli 20 tilavuusprosenttia alkoholia sisältävien juomien julkinen ulkomainonta, kielletään kohdistamasta mainontaa alle 18-vuotiaisiin ja kielletään mainonta nuorille tarkoitetuissa julkaisuissa.

Kuten parlamentin jäsen mainitsee, yhteisöjen tuomioistuin arvioi asiassa Gourmet (C-405/98) antamassaan tuomiossa, että alkoholimainonnan kieltämisellä kokonaisuudessaan on selvästikin suurempi vaikutus muista jäsenvaltioista peräisin olevien kuin kotimaisten tuotteiden markkinointiin ja että sillä on vaikutusta myös mainostilan rajatylittävään tarjontaan. Tuomioistuin katsoi, että rajoitusta voitaneen perustella kansanterveyden suojeluun liittyvillä syillä ja että tavaroiden ja palveluiden vapaata liikkuvuutta koskevat EY:n perustamissopimuksen 28 ja 49 artikla eivät ole esteenä ilmoitusmainonnan kieltämiselle, ellei kyseessä olevan jäsenvaltion tilannetta koskevat oikeudelliset seikat ja tosiseikat huomioon ottaen ole ilmeistä, että kansanterveyden suojelu olisi voitu taata yhteisön sisäiseen kauppaan vähemmän vaikuttavilla toimenpiteillä. Parlamentin jäsenen kuvaamia toimenpiteitä on siis verrattava mainittuun oikeuskäytäntöön arvioitaessa niiden yhteensopivuutta 28 ja 49 artiklan kanssa. Mikäli tavaroiden ja palveluiden vapaata liikkuvuutta koskevan haitan olemassaolo tunnistetaan, on erityisesti tarkistettava, että lain säännökset noudattavat suhteellisuusperiaatetta eli että ne soveltuvat tavoitellun päämäärän saavuttamiseen ja ettei ole käytettävissä vähemmän rajoittavia keinoja saman tuloksen saavuttamiseksi. Komissio on valmis keskustelemaan Espanjan viranomaisten kanssa valmisteilla olevasta lakiehdotuksesta, mikäli nämä sitä haluavat, sen selvittämiseksi, onko tarkoitus ryhtyä toimenpiteisiin, jotka voisivat osoittautua yhteisöoikeuden vastaisiksi.

Toisaalta rajoitukset, jotka saattavat seurata kuvattujen menettelyjen hyväksymisestä, eivät ole samoja kuin ne, jotka ovat aiheena Evinin lakia koskevassa komission kanteessa. Jälkimmäisessä tapauksessa on kyse esteistä, jotka liittyvät urheilutapahtumien edelleenlähettämiseen, josta vastaavat sellaisen jäsenvaltion alueelle sijoittautuneet radiolähetysasemat, jossa on käytössä rajoittava lainsäädäntö. Parlamentin jäsenen esittämät tilanteet johtuvat rajoituksista, jotka voivat vaikuttaa toisista jäsenvaltioista lähetettäviin radio- ja televisio-ohjelmiin. Tältä osin yhteisöjen tuomioistuin muistutti asiassa Agostini antamassaan tuomiossa, ettei ole lähtökohtaisesti direktiivin televisio ilman rajoja(1) vastaista soveltaa kansallista lainsäädäntöä, jonka yleinen tavoite on kuluttajansuoja mutta jolla ei oteta käyttöön toista televisiolähetysten valvontamekanismia sen valvonnan lisäksi, joka lähettäjävaltion on toteutettava. Tuomioistuin täsmensi, että näillä toimenpiteillä ei estetä varsinaista televisio-ohjelmien lähettämistä sen alueelle kyseisestä toisesta jäsenvaltiosta(2).

(1) Neuvoston direktiivi 89/552/ETY, annettu 3 päivänä lokakuuta 1989, televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta, EYVL L 298, 17.10.1989, muutettu 30 päivänä kesäkuuta 1997 annetulla Euroopan parlamentin ja neuvoston direktiivillä 97/36/EY, EYVL L 202, 30.7.1997.

(2) Yhteisöjen tuomioistuimen asiassa Agostini (C-35/95 ja C-36/95) 9 päivänä heinäkuuta 1997 antama tuomio, Kok. 1997 s. I-03843, kohdat 34 ja 38.